CELEX: 32017R2383
Language: hu
Date: 2017-12-19 00:00:00
Title: A Bizottság (EU) 2017/2383 végrehajtási rendelete (2017. december 19.) az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérés meghosszabbításáról

20.12.2017   
            
            
               HU
            
            
               Az Európai Unió Hivatalos Lapja
            
            
               L 340/32
            
         A BIZOTTSÁG (EU) 2017/2383 VÉGREHAJTÁSI RENDELETE
   (2017. december 19.)
   az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérés meghosszabbításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
   mivel:
   
               (1)
            
            
               Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászfelszerelést használni a parttól számított három tengeri mérföld távolságon vagy az 50 m-es izobáton belül, ahol ez a mélység a parttól számított kisebb távolságon belül érhető el.
            
         
               (2)
            
            
               A Bizottság tagállami kérésre lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.
            
         
               (3)
            
            
               A Bizottsághoz 2013. február 8-án kérelem érkezett, amelyben Szlovénia a „volantina” típusú vonóhálók használatának a szlovén felségvizeken 50 méternél kisebb mélységben, a parttól számított 1,5–3 tengeri mérföldes sávban történő használata tekintetében kérelmezte az 1967/2006/EK rendelet 13. cikke (1) bekezdésének első albekezdésétől való eltérést.
            
         
               (4)
            
            
               A Szlovénia által kérelmezett eltérés – amelyet a Bizottság a 277/2014/EU bizottsági végrehajtási rendelettel (2)2017. március 23-ig engedélyezett – megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
            
         
               (5)
            
            
               2016. június 20-án a Bizottsághoz kérelem érkezett Szlovéniától az eltérés 2017. március 23-án túli meghosszabbítására vonatkozóan. Szlovénia naprakész információkat biztosított az eltérés meghosszabbításának indokolására az 1967/2006/EK rendelet követelményei alapján. A kérelem olyan hajókra vonatkozik, amelyek a szóban forgó halászatban már több mint öt éve igazoltan tevékenységet folytatnak, és amelyek a Szlovénia által 2014. február 13-án, az 1967/2006/EK rendelet 19. cikkének (2) bekezdésével összhangban elfogadott halászati irányítási terv (3) keretében végzik tevékenységüket. Az említett hajók szerepelnek az 1967/2006/EK rendelet 13. cikkének (9) bekezdésében foglalt követelményeknek megfelelően a Bizottsághoz eljuttatott jegyzékben.
            
         
               (6)
            
            
               2016. július 4–8-án megtartott 52. plenáris ülésén a Halászati Tudományos, Műszaki és Gazdasági Bizottság (HTMGB) értékelte a Szlovénia által kért eltérést és a vonatkozó irányítási terv tervezetét.
            
         
               (7)
            
            
               A HTMGB értékelése alapján Szlovénia 2016. szeptember 7-én további tudományos adatokat és jelentéseket, 2016. december 27-én pedig egy aktualizált irányítási tervet nyújtott be a Bizottság részére.
            
         
               (8)
            
            
               A HTMGB 2017. március 27–31-én megtartott 54. plenáris ülésén értékelte a Szlovénia által kért eltérést, valamint a kiegészítő dokumentumokat. A HTMGB kiemelte, hogy pontosítani kell az engedéllyel rendelkező hajók, az alkalmazott halászfelszerelések és a járulékos fogások dokumentációját. Szlovénia a Bizottság rendelkezésére bocsátotta a megfelelő pontosító információkat és biztosította afelől, hogy a járulékos fogásokra vonatkozóan további tudományos tanulmányt készít, valamint erőfeszítéseket tesz a halászfelszerelések szelektivitásának növelésére.
            
         
               (9)
            
            
               A Szlovénia által kért eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
            
         
               (10)
            
            
               Sajátos földrajzi korlátokat is figyelembe kell venni, nevezetesen azt, hogy Szlovénia felségvizei egyetlen ponton sem érik el az 50 méteres mélységet. Ezért eltérés hiányában a „volantina” típusú vonóhálók a parttól számítva kizárólag három tengeri mérföldes tengersávon kívül folytathattak tevékenységet, ahol a halászterületeket jelentősen korlátozza a kereskedelmi hajózás számára kijelölt terület.
            
         
               (11)
            
            
               Az irányítási terv tartalmazza az érintett halászati tevékenységekkel kapcsolatos valamennyi lényeges fogalommeghatározást és biztosítja, hogy a halászati erőkifejtés a jövőben ne fokozódjon, mivel halászati engedélyt csak az a 12 hajó kaphat, amely már rendelkezik Szlovénia által kiadott halászati engedéllyel.
            
         
               (12)
            
            
               A „volantina” típusú vonóhálóval folytatott halászat nem hajtható végre más eszközökkel, nincs jelentős hatása a tengeri környezetre, többek között a védett élőhelyekre, és nem befolyásolja a vonóhálótól, kerítőhálótól vagy hasonló vontatott hálóktól eltérő felszerelést használó hajók halászati tevékenységét.
            
         
               (13)
            
            
               A Szlovénia által kért eltérés csupán kevés, szám szerint 12 hajót érint. E hajók lajstromozási száma szerepel az irányítási tervben.
            
         
               (14)
            
            
               A szóban forgó halászati tevékenységek eleget tesznek az 1967/2006/EK rendelet 4. cikke (1) bekezdésében szereplő, azon eltéréssel kapcsolatos követelményeknek, amely lehetővé teszi a védett élőhelyek felett folytatott halászatot, ha az alkalmazott halászfelszerelések nem érnek a tengeri fűágyhoz.
            
         
               (15)
            
            
               A kérelmezett eltérés megfelel az 1967/2006/EK rendelet 8. cikke (1) bekezdése h) pontjának, mivel 40 mm-nél nem kisebb szembőséggel működő vonóhálós hajókra vonatkozik.
            
         
               (16)
            
            
               Az érintett halászati tevékenységek megfelelnek az 1967/2006/EK rendelet 9. cikke (3) bekezdésének. A „volantina” típusú vonóhálókkal nem halásznak lábasfejűekre.
            
         
               (17)
            
            
               A szlovén irányítási terv az 1967/2006/EK rendelet 13. cikke (9) bekezdése harmadik albekezdésének és az 1224/2009/EK tanácsi rendelet (4) 14. és 15. cikkének megfelelően rendelkezik a halászati tevékenységek felügyeletéről.
            
         
               (18)
            
            
               A kérelmezett eltérést ezért engedélyezni kell.
            
         
               (19)
            
            
               Indokolt előírni, hogy Szlovénia kellő időben és az irányítási tervben előírt felügyeleti tervnek megfelelően jelentést tegyen a Bizottságnak.
            
         
               (20)
            
            
               Indokolt korlátozni az eltérés időbeli hatályát annak érdekében, hogy lehetőség nyíljon gyors korrekciós irányítási intézkedések meghozatalára abban az esetben, ha a Bizottságnak benyújtott jelentés szerint a kiaknázott állomány védettségi helyzete romlana, és egyben arra is, hogy egy későbbi, kiigazított irányítási terv szilárdabb tudományos alapokra épüljön.
            
         
               (21)
            
            
               mivel az eltérést engedélyező 277/2014/EU végrehajtási rendelet 2017. március 23-án lejárt, ezt a rendeletet 2017. március 24-től kell alkalmazni.
            
         
               (22)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   Eltérés
   Az 1967/2006/EK rendelet 13. cikkének (1) bekezdése a szlovén felségvizeknek a parttól számított 1,5–3 tengeri mérföldes sávjában – mélységtől függetlenül – nem alkalmazandó azokra a „volantina” típusú vonóhálót üzemeltető hajókra, amelyek:
   
               a)
            
            
               rendelkeznek a Szlovénia által az 1967/2006/EK rendelet 19. cikkének (2) bekezdésével összhangban elfogadott irányítási tervben említett lajstromozási számmal;
            
         
               b)
            
            
               a szóban forgó halászatban már több mint öt éve igazoltan részt vesznek, és a jövőben nem növelik halászati erőkifejtésüket; valamint
            
         
               c)
            
            
               rendelkeznek halászati engedéllyel, és tevékenységüket az irányítási terv keretében végzik.
            
         2. cikk
   Felügyeleti terv és jelentéstétel
   Szlovénia e rendelet hatálybalépésétől számítva három éven belül jelentést nyújt be a Bizottságnak az 1. cikkben említett irányítási tervben előírt felügyeleti tervnek megfelelően.
   3. cikk
   Hatálybalépés és az alkalmazás időtartama
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ez a határozat 2017. március 24-től2020. március 27-ig alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 19-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 36., 2007.2.8., 6. o.
   
   
      (2)  A Bizottság 277/2014/EU végrehajtási rendelete (2014. március 19.) az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérésről (HL L 82., 2014.3.20., 1. o.).
   
      (3)  A 2014. február 13-i 34200-2/2014/4. sz. határozat.
   
      (4)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).